২০০৮ গ্রীষ্মকালীন অলিম্পিকে মল্লক্রীড়া – পুরুষদের হাতুড়ি ছোঁড়া
২০০৮ অলিম্পিক গেমসে পুরুষদের হাতুড়ি ছোঁড়া প্রতিযোগিতা আগস্টের ১৫ (যোগ্যতানির্ণায়ক পর্ব) ও ১৭ (ফাইনাল) তারিখে অনুষ্ঠিত হয় বেইজিং ন্যাশনাল স্টেডিয়ামে। যোগ্যতানির্ণায়ক মাপকাঠি ছিল ৭৮.৫০ মিটার (২৫৭.৫ ফু)(A মান) এবং ৭৪.০০ মিটার (২৪২.৭৮ ফু) (B মান)। প্রতিযোগিতার সময় বেলারুসের ভাদিম দেভ্যাতোভস্কি ও ইভান সিখান যথাক্রমে রূপো ও ব্রোঞ্জ পদক লাভ করলেও ডোপ টেস্টে রক্তে অস্বাভাবিক মাত্রায় টেস্টোস্টেরন পাওয়া যাওয়ায় ২০০৮ সালের ডিসেম্বর মাসে তাদের এই পদক কেড়ে নেওয়া হয়। পরিবর্তে এই পদক দুটি দেওয়া হয় যথাক্রমে হাঙ্গেরির ক্রিশ্চিয়ান পার্স ও জাপানের কোজি মুরোফুশিকে। সিখান পরে ঘোষণা করেন যে তিনি দেভ্যাতোভস্কির সাথে যুগ্ম ভাবে আইওসির সিদ্ধান্তের বিরুদ্ধে আপিল করার পরিকল্পনা করছেন। শেষ পর্যন্ত ২০১০-এর জুনে ক্রীড়া সালিশি আদালত (Court of Arbitration for Sport) সিদ্ধান্তে আসে চীনা মেডিক্যাল ল্যাবের ভুল হয়েছিল। সুতরাং ঐ দুই বেলারুশিয়ানের পদক ফিরিয়ে দেওয়ার আদেশ দেওয়া হয়।